Voldsramte kvinder får en hjælpende hånd på Kvindernes Internationale Kampdag.

På Galleri Blæst i Nibe valgte man søndag eftermiddag at markere Kvindernes Internationale Kampdag med en velgørenhedsauktion, hvor fem kendte nordjyder bortauktionerede kunstværker til fordel for Krisecenter for Kvinder i Saxogade, Aalborg. To af kunstnerne mødte op til åbningen i Galleri Blæst. En af dem er Christina Halkær, der er byrådsmedlem i Aalborg Kommune. Hun indrømmer gerne, at det har været en større udfordring at male et billede, end hun havde regnet med. - Det har da været sådan, at jeg har været oppe om natten for at skrive ideer ned eller for at lave et penselstrøg, siger Christina Halkær. En vigtig sag Pernille Rose Grønkjær, dokumentarist og filminstruktør har doneret et fotografisk billede til fordel for kriseramte kvinder. - Jeg er meget beæret over at være med. Det er en vigtig sag, siger hun. Overskuddet fra velgørenhedsauktionen går ubeskåret til Krisecenter for Kvinder i Saxogade i Aalborg. - Det ramte mig jo lige i hjertet, Aalborg er jo min by, siger Pernille Rose Grønkjær. - Krisecentre er fyldt op, siger Christina Halkær, da hun holder tale. Hun er bestyrelsesmedlem for  Krisecenter for Kvinder, Saxogade, Aalborg. - Jeg håber, at rigtig mange vil gå ind og byde på Lauritz, siger Christine Stampe Frøsig fra Galleri Blæst i Nibe. Hun fik ideen for fem måneder siden og er taknemmelig og rørt over, at der er fem kunstnere, der har sagt ja til at bortauktionere et kunstværk. De fem kunstnere er: Johnny Hefty, Tina Siel, Hanne Marie Svendsen, Pernille Rose Grønkjær og Christina Halkjær. Auktionen er aktiv på Lauritz til den 12. marts 2020.